1.2 ปัจจัยความเสี่ยง

ปัจจัยความเสี่ยงในการประกอบธุรกิจของบริษัทจำแนกได้ดังนี้

1.  ความเสี่ยงจากการขาดแคลนบุคลากรทางการแพทย์

การประกอบธุรกิจโรงพยาบาลมีความจำเป็นต้องใช้บุคลากรด้านการแพทย์ที่มีความรู้ ความสามารถ
และมีความเชี่ยวชาญ และบริษัทก็ยังคงยึดมั่นในการคัดกรองบุคลากรซึ่งมีคุณสมบัติดังกล่าวเสมอมา
และภาวะปัจจุบันก็ยังเป็นปัญหาที่ยังประสบอยู่ แต่อย่างไรก็ตาม
เพื่อให้มีบุคคลากรคอยให้บริการด้านการรักษาพยาบาลเพียงพอ
ในทุกเดือนบริษัทจะมีการจัดทำตารางเวลาการตรวจของแพทย์ผู้เชี่ยวชาญในแต่ละสาขาอย่างชัดเจนในแต่ละช่วงเวลา
เพื่อให้มั่นใจได้ว่าโรงพยาบาลมีแพทย์ให้บริการแก่ผู้ป่วยตลอด 24
ชั่วโมงซึ่งยังถือเป็นนโยบายที่สำคัญและถือปฏิบัติอย่างเคร่งครัดเสมอมา

และจากการที่บริษัทมีนโยบายในการคงไว้ซึ่งการรักษาความสัมพันธ์อันดีกับแพทย์ผู้เชี่ยวชาญสาขาต่าง
ๆ รวมถึงการอำนวยความสะดวกและความคล่องตัวในการตรวจรักษา ไม่ว่าจะเป็นด้านสถานที่
อุปกรณ์และเครื่องมือแพทย์ รวมทั้งการให้ทุนการศึกษาแก่นักเรียนพยาบาลในปีที่ผ่านมา
การเปิดโอกาสให้บุคลากรแพทย์ พยาบาล และพนักงานจากทุกหน่วยงานและทุกระดับ
เข้ามามีส่วนร่วมในการบริหารจัดการและเสนอแนะแนวทางการให้บริการ
และส่งเสริมการพัฒนาความรู้และทักษะแก่บุคลากรอย่างต่อเนื่อง
การจัดให้มีสวัสดิการและสภาพแวดล้อมในการทำงานที่เหมาะสม
มุ่งสร้างขวัญและกำลังใจเพื่อสร้างความผูกพันระหว่างบุคลากรและองค์กรในระยะยาวส่งผลทำให้ปัญหาการคลาดแคลนบุคลากรบรรเทาลงได้
แต่ก็ต้องยอมรับว่าเรื่องดังกล่าวยังคงเป็นปัญหาอยู่

2.  ความเสี่ยงจากการแข่งขันในธุรกิจโรงพยาบาลที่มีแนวโน้มเพิ่มขึ้นและมีการปรับกลยุทธ์ด้านการตลาด

  เนื่องจากในอดีตที่ผ่านมาจนถึงปัจจุบัน ธุรกิจโรงพยาบาลยังมีภาวการณ์แข่งขันที่สูง
  และมีการปรับเปลี่ยนกลยุทธ์การ

แข่งขันอย่างต่อเนื่อง
อีกทั้งโรงพยาบาลระดับบนก็ยังคงหันมาจับกลุ่มลูกค้าภายในประเทศหลังจากที่ได้รับผลกระทบจากปัญหาทางการเมืองและปัญหาทางเศรษฐกิจจนทำให้กลุ่มลูกค้าต่างชาติลดลงอยู่
และโรงพยาบาลเอกชนหลายแห่งต่างใช้กลยุทธ์การแข่งขันทั้งในด้านราคาและด้านคุณภาพการให้บริการ
เพื่อพยายามรักษาฐานลูกค้าเดิมและหากลุ่มลูกค้าใหม่ ๆ เช่นกัน

โรงพยาบาล ฯ
จึงต้องคงไว้ซึ่งการพัฒนามาตรฐานการรักษาพยาบาลและการให้บริการเพื่อสร้างความพอใจสูงสุดให้แก่ผู้ที่มาใช้บริการ
อีกทั้ง
จะคงไว้ซึ่งความเป็นหนึ่งในโรงพยาบาลเอกชนที่ได้รับประกาศนียบัตรรับรองคุณภาพโรงพยาบาล
(HA : Hospital Accreditation) จากสถาบันพัฒนาและรับรองคุณภาพโรงพยาบาล (The
Institute of Hospital Quality Improvement and Accreditation of Thailand,
HA (Thailand))

สำหรับการสร้างฐานลูกค้าใหม่ส่วนหนึ่งคือ การเจาะกลุ่มลูกค้าทั่วไปและกลุ่มลูกค้าประกันชีวิต
ด้วยการปรับรูปแบบด้านราคาเพื่อให้สอดคล้องกับความต้องการของลูกค้าให้มากที่สุด
และช่วยให้ลูกค้ามีความรู้สึกคุ้มค่าในการรักษาพยาบาล และได้รับสิทธิประโยชน์ที่เพิ่มขึ้น
นอกจากนี้โรงพยาบาลก็ยังคงต้องทำการปรับปรุงสถานที่ให้มีความสะดวกสบาย
และทำการขยายพื้นที่ให้บริการในคลินิกที่มีอยู่เพื่อรองรับการเติบโตของลูกค้า
อีกทั้งจะต้องทำการจัดหาอุปกรณ์เครื่องมือแพทย์ที่ครบครันและทันสมัย
และต้องทำการพัฒนาบุคลากรให้สามารถให้บริการเพื่อให้เกิดความประทับใจและมีความเป็นมืออาชีพอีกด้วย

3.  ความเสี่ยงจากการเปลี่ยนแปลงนโยบายของรัฐ

จากการที่บริษัทไม่ได้เข้าโครงการประกันสังคม และโครงการหลักประกันสุขภาพ ( โครงการ 30
บาทรักษาทุกโรค)
เป็นเหตุผลหนึ่งที่ส่งผลต่อจำนวนผู้ใช้บริการของโรงพยาบาลเมื่อเทียบกับโรงพยาบาลที่เข้าน่วมโครงการ
และโรงพยาบาล ฯ ยังคงตระหนักถึงความเสี่ยงดังกล่าวเสมอ ดังนั้น โรงพยาบาล ฯ
จึงยังคงมีนโยบายมุ่งเน้นที่จะทำการพัฒนาการให้บริการการรักษาพยาบาล
และการเอาใจใส่ดูแลเพื่อให้ผู้ใช้บริการเกิดความพึงพอใจในระดับสูงสุดซึ่งจะเป็นทางเลือกในสิ่งที่ดีกว่าของผู้ใช้บริการ
แต่อย่างไรก็ตาม โรงพยาบาล ฯ
ก็มีการพิจารณาถึงการเข้าร่วมโครงการกับหน่วยงานของรัฐบาลโดยมิให้กระทบต่อภาพลักษณ์อยู่เช่นกัน
เช่น
การล้างไตกรณีผู้ใช้บริการเป็นผู้ประกันตนโดยผู้ป่วยสามารถใช้สิทธิเบิกค่าล้างไตกับประกันสังคมบางส่วนได้
เป็นต้น

4.  ความเสี่ยงจากการที่บริษัทไม่มีที่ดินเป็นของตัวเอง

ด้วยโรงพยาบาลไทยนครินทร์ตั้งอยู่บนที่ดินที่บริษัททำสัญญาเช่าระยะยาว 30 ปีกับสภากาชาดไทย
ซึ่งจะครบอายุสัญญาในวันที่ 9 พฤศจิกายน 2561
โดยบริษัทสามารถต่ออายุสัญญาเช่าต่อไปอีกคราวละ 5 ปี โดยการยินยอมของทั้งสองฝ่าย
และเนื่องจากการครบกำหนดอายุสัญญาก็ใกล้เข้ามาทุกขณะ ทางโรงพยาบาล ฯ
และผู้บริหารต่างก็ตระหนักถึงความเสี่ยงดังกล่าว ดังนั้น โรงพยาบาล ฯ
ก็พยายามรักษาสัมพันธภาพอันดีต่อสภากาชาดไทย และปฏิบัติตามเงื่อนไขต่าง ๆ
ที่ระบุไว้ในสัญญาอย่างเคร่งครัด รวมทั้งการให้ความสนับสนุนและเข้าร่วมกิจกรรมกับสภากาชาดไทย
นอกจากนี้ โรงพยาบาล ฯ ก็พยายามดำเนินการเร่งรัดให้ที่ดินด้านข้างและด้านหลังโรงพยาบาล
(รวมเนื้อที่ดินประมาณ 16-3-19.5 ไร่) ที่ประมูลซื้อกับบริษัท บริหารสินทรัพย์ สุขุมวิท จำกัด
ไว้และยังไม่สามารถทำการโอนกรรมสิทธิ์ให้กับโรงพยาบาลได้เนื่องจากศาลอุทธรณ์ในคดีที่บุคคลภายนอกได้เป็นโจทก์ยื่นฟ้องบริษัท
บริหารสินทรัพย์ สุขุมวิท จำกัด มีคำสั่งให้อายัดที่ดินในระหว่างอุทธรณ์

5.  ข้อพิพาททางกฎหมาย

เนื่องจากปัจจุบันเป็นที่รับรู้กันว่า มีข้อพิพาทและคดีความระหว่างผู้ป่วยกับโรงพยาบาล
และแพทย์เพิ่มมากขึ้น อีกทั้ง
ประชาชนก็ได้รับรู้ข่าวสารถึงกฎหมายใหม่หลายฉบับที่ได้ออกมารับรองคุ้มครองสิทธิ เสรีภาพ
และเอื้อประโยชน์ให้กับผู้ป่วยหรือผู้บริโภคมากยิ่งขึ้น เช่น พ.ร.บ.สุขภาพแห่งชาติ พ.ศ. 2550 ,
พ.ร.บ.วิธีพิจารณาความคดีผู้บริโภค พ.ศ. 2551
รวมถึงข้อกำหนดเกี่ยวกับการโฆษณาของสถานพยาบาลที่เข้มงวดมากขึ้น ทำให้สถานพยาบาล แพทย์
และพยาบาล ต้องระมัด ระวัง และรอบคอบในทุก ๆ ด้านที่เกี่ยวข้องกับผู้ป่วย และผู้ใช้บริการ
เพื่อป้องกันมิให้เกิดความเสี่ยงมากยิ่งขึ้น ดังนั้น เพื่อป้องกันปัญหา ข้อร้องเรียนต่าง ๆ
อันจะนำไปซึ่งข้อพิพาททางกฎหมายต่อไป
โรงพยาบาลไทยนครินทร์ก็ยังคงยึดถือนโยบายในการเจรจา ประนีประนอมเป็นสำคัญ
โดยจะทำการชี้แจงและปรับความเข้าใจถึงแม้ว่าปัญหาที่เกิดขึ้นจะมีสาเหตุจากความคาดหวังของผู้ใช้บริการก็ตาม
นอกจากนี้ โรงพยาบาลก็มีการปรับปรุง เปลี่ยนแปลง แก้ไขการบริหารจัดการในด้านต่าง ๆ
ที่มีความเสี่ยงในด้านกฎหมายให้รัดกุมมากยิ่งขึ้น
ถึงแม้ว่าจะส่งผลกระทบต่อการให้บริการไม่มากก็น้อยก็ตาม

สำหรับในปีที่ผ่านมาโรงพยาบาล ฯ มีข้อพิพาททางกฎหมายบ้าง
แต่ก็ไม่ส่งผลกระทบต่อการดำเนินธุรกิจอย่างมีนัยสำคัญ
และไม่กระทบต่อสินทรัพย์ของบริษัทแต่อย่างใด